বিএড সনদ অর্জনকারীদের উচ্চতর স্কেল প্রদানের ক্ষেত্রে শিক্ষা মন্ত্রণালয়ের যুগ্ম সচিব ড. ফারুক হোসেন স্বাক্ষরিত ২০১৬ খ্রিষ্টাব্দের ২৮ জানুয়ারি জারি করা পত্র অনুসরণ করার জন্য মাধ্যমিক ও উচ্চ শিক্ষা অধিদপ্তরকে নির্দেশ দেওয়া হয়েছে। এ ব্যপারে শিক্ষা মন্ত্রণালয় গত ১৮ অক্টোবর একটি পত্রের মাধ্যমে তা পরিষ্কার করে দিয়েছে।
পত্রে বলা হয়েছে, সুপ্রিম কোর্টের আদেশ উপেক্ষা করে বেসরকারি ২৩টি শিক্ষক প্রশিক্ষণ (টিটি)  কলেজ ছাড়াও বেসরকারি  অন্যান্য কলেজের বিএড সনদের বৈধতা নিয়ে বিল প্রদান করে সরকারি কোষাগারের অর্থ তছরুপ করা হচ্ছে। এটা বন্ধ করতে হবে।
মন্ত্রণালয়ের চিঠিতে স্পষ্ট ভাষায় বলা হয়েছে, বেসরকারি টিটি কলেজ থেকে বিএড সনদ অর্জনকারী শিক্ষকদের উচ্চতর স্কেল প্রদানের ক্ষেত্রে শিক্ষা মন্ত্রণালয়ের যুগ্ম সচিব ড. মো. ফারুক হোসেন স্বাক্ষরিত ২৮-০১-২০১৬ তারিখে জারিকৃত পত্র অনুসরণ করতে হবে। সেই পত্রে বলা হয়েছে মহামান্য হাইকোর্টের রিট মামলা নং ৫০৩৮/২০০৯ এর রায়ের  আদেশের বিরুদ্ধে আপিল নং ৯৯/২০১৪ মামলা এবং উদ্ভুত কনটেম্পট পিটিশন নং ১৫৩/২০১৪ এর আদেশের পরিপ্রেক্ষিতে কেবলমাত্র রিট আবেদনকারী বেসরকারি ২৩ টিটি কলেজ থেকে বিএড সনদ অর্জনকারী শিক্ষকদের উচ্চতর স্কেল প্রদান করতে হবে। তিনি সেই ২৩ টিটি কলেজের তালিকাও শিক্ষা অধিদপ্তরের মহাপরিচালক  বরাবর পাঠান। শিক্ষা অধিদপ্তরের ওয়েবসাইটে সেই চিঠি এবং তালিকা দেখা যাচ্ছে। মন্ত্রণালয়ের  সেই পত্র শিক্ষা অধিদপ্তর অনুসরণ করে আসছে।
শিক্ষা মন্ত্রণালয়ের চিঠিতে আরও বলা হয়,পরবর্তিতে সুপ্রিম কোর্টের ৯৯/২০১৪ নং আপিল মামলার রায়ের আদেশ এবং কনটেম্পট পিটিশন নং ১৫৩/২০১৪ বহালের পরিপ্রেক্ষিতে সুনির্দিষ্ট নির্দেশনার মাধ্যমে পিটিশনারদের ২৩ টি বেসরকারি কলেজ থেকে বিএড সনদ অর্জনকারীদের যেভাবে স্কেল প্রদান করা হচ্ছিল সেটা বহাল থাকবে। একই সঙ্গে এই  রায়ের নির্দেশনার প্রেক্ষিতে সরকার কতৃর্ক অনুমোদিত বেসরকারি ২৩টি  বিএড কলেজের তালিকা পূর্বের ন্যায় প্রকাশ করতে বলেছে।

